กระทรวงวัฒนธรรม จัดงานเทิดพระเกียรติสมเด็จพระเจ้าเสือเนื่องในวันมวยไทย
นายอิทธิพล คุณปลื้ม รัฐมนตรีว่าการกระทรวงวัฒนธรรม  เป็นประธานในพิธีมอบสมรรถนะครูมวยไทย พิธีบวงสรวงสมเด็จพระสรรเพชญ์ที่ 8 (สมเด็จพระเจ้าเสือ) พระบิดาแห่งมวยไทย ที่ตำหนักพระเจ้าเสือ วัดตึก จังหวัดพระนครศรีอยุธยา ซึ่งกรมส่งเสริมวัฒนธรรม ร่วมกับคณะกรรมการบริหารสมาคมกีฬามวยไทยพระเจ้าเสือ และเครือข่ายวัฒนธรรมจัดขึ้น เนื่องในวันมวยไทย เพื่อสืบสานศิลปะการป้องกันตัวและการต่อสู้ประจำชาติ ที่ประกาศขึ้นทะเบียนเป็นมรดกภูมิปัญญาทางวัฒนธรรมชาติเมื่อปี 2553 และคณะรัฐมนตรีได้เห็นชอบให้วันที่ 6 กุมภาพันธ์ของทุกปีซึ่งตรงกับวันเสด็จขึ้นครองราชย์สมบัติของสมเด็จพระเจ้าเสือเป็นวันมวยไทย พร้อมผลักดัน เป็นหนึ่งใน Soft power สร้างเศรษฐกิจชาติและผลักดันขึ้นทะเบียนมรดกภูมิปัญญาทางวัฒนธรรมที่จับต้องไม่ได้ของมนุษยชาติจากยูเนสโก  สำหรับการจัดกิจกรรม แบ่งเป็นภาคเช้า มีพิธีบวงสรวง พิธีครอบครูให้นักเรียนมวยไทย พิธีไหว้ครูร่ายรำมวยไทยของครูมวยไทย ครูมวยไทยต่างประเทศ นักมวย  จำนวน 668 คน  การแสดงคีตะมวยไทยเทิดพระเกียรติฯ การแสดงศิลปะแม่ไม้มวยไทย ส่วนภาคบ่ายมีการเสวนาหัวข้อ มวยไทย : ที่มาและความสำคัญกับการขึ้นทะเบียนยูเนสโก”   นอกจากนี้ ยังมีการจัดกิจกรรมที่อุทยานราชภักดิ์ จังหวัดประจวบคีรีขันธ์  งานเฟสติวัลมวยไทย  จัดแสดงนิทรรศการความสำคัญของมวยไทย  กิจกรรมการสาธิตให้ผู้เข้าชมงานเทศกาลมวยไทย ได้ร่วมประดิษฐ์เครื่องแต่งกายนักมวยสมัยโบราณรับเป็นที่ระลึก เช่น มงคล สวมศีรษะ ประเจียด ผูกกับต้นแขน ซึ่งได้รับความสนใจจากประชาชนเข้าร่วมกิจกรรมเป็นจำนวนมาก